Julkaistavissa 
           22.5.2000 kello 10.00

TIENPIDON LINJAUKSET UUDELLE VUOSITUHANNELLE

Tielaitoksessa on valmistunut Tienpidon linjaukset 2015, joka on tienpidon pitkän aikavälin strateginen suunnitelma. Se on Tielaitoksen näkemys tienpidon suuntaamisesta, painotuksista ja  vaikutuksista tilanteessa, jossa rahoitustaso säilyy nykyisenä. Linjausten pohjana oleva rahoitustaso ei siten ole arvio tienpidon rahoituksen kokonaistarpeesta, vaan tarkoituksena on luoda pohjaa  tienpitoa  ja siihen tarvittavaa rahoitusta koskevalle yhteiskunnalliselle pohdinnalle. 

Liikkumiseen ja tienpitoon kohdistuu yhteiskunnan, maakuntien, kuntien ja tienkäyttäjien taholta monia odotuksia ja tarpeita.  Näiden selvittäminen ja yhteensovittaminen on ollut linjausten laadinnassa keskeinen tavoite. Työn aikana  on valtakunnallisten ja alueellisten tahojen kanssa tehty vuorovaikutteista yhteistyötä mahdollisimman tasapainoisten  valtakunnallisten linjausten löytämiseksi.  Linjausten sisälle jää liikkumavaraa alueiden erilaisten tarpeiden huomioon ottamiseksi tiepiirien suunnitelmissa.   

Keskeisiä linjauksia

Tienpito tukee  koko liikennejärjestelmän toimivuutta
Tavoitteena on koko liikennejärjestelmän kannalta tarkoituksen-mukainen, taloudellinen ja tehokas tienpito. Tienpidossa otetaan nykyistä tasapuolisemmin huomioon erilaisten käyttäjäryhmien tarpeet. Toimivissa matka- ja kuljetusketjuissa eri liikennemuodot  tukevat toisiaan.

Liikenneturvallisuudella ja ympäristövaikutuksilla suuri painoarvo 
Tienpito tukee valtakunnallisia tavoitteita ja periaatteita liikenneturvallisuuden parantamiseksi ja tieliikenteen ympäristöhaittojen vähentämiseksi.  

Teiden päivittäisen hoidon taso ja kunnon säilyminen turvataan
Teiden päivittäinen liikennekelpoisuus turvataan. Hoidossa säilytetään nykyiset toimintalinjat. Päällystetyn tieverkon rakenteellisen kunnon heikkeneminen pysäytetään, mikä edellyttää nykyistä enemmän teiden rakennetta parantavia toimia. 

Lisääntyvää huomiota kaupunkiseuduille 
Tienpidon investoinnit lisääntyvät kasvavilla kaupunkiseuduilla. Ongelmallisimmat autoliikennettä ruuhkauttavat pullonkaulat poistetaan. Nykyistä enemmän toteutetaan jalankulkua, pyöräilyä ja joukkoliikennettä edistäviä toimenpiteitä. Kaupunkiseutujen liikennejärjestelmän suunnittelussa avainasemassa on  eri toimijoiden välinen hyvä yhteistyö. 

Pääteillä painopiste siirtyy kaksikaistaisten tiejaksojen parantamiseen
Pääteillä painopiste siirtyy kaksikaistaisten päätiejaksojen parantamiseen samalla kun moottoriteiden rakentamisen tarve vähenee. Tärkeimpien pääteiden toimivuus pyritään turvaamaan. Tiejaksoja parannetaan osin vaiheittain, jolloin ensin keskitytään vaikutuksiltaan tehokkaimpiin toimenpiteisiin. 

Seutu- ja yhdysteiden kehittäminen on vähäistä
Seutu- ja yhdysteillä keskitytään lähinnä välttämättömiin peruskorjauksiin ja liikenneturvallisuutta parantaviin järjestelyihin. Sorateiden määrä säilyy nykyisellä tasolla. Kelirikon aiheuttamaa  haittaa vähennetään, mutta kelirikkoa ei kokonaan saada poistettua.

Odotuksia jää toteutumatta 

Nykyiseen rahoitustasoon perustuvilla tienpidon linjauksilla voidaan vain osittain vastata eri tahojen odotuksiin. Vaikka uusia ratkaisuja jatkuvasti etsitään  liikenneturvallisuuden parantamiseksi, ei linjauksilla juurikaan ole mahdollista vaikuttaa pääteiden kohtaamisonnettomuuksiin. Pääteiden kehittämiseen kohdistuu maakunnissa huomattavasti enemmän odotuksia kuin mihin linjauksilla voidaan vastata. Vähäliikenteisen alemman tieverkon hoidon tason parantamista tai sorateiden päällystämistä ei ole mahdollista tehdä odotuksia vastaavasti.  
 
Suurilla  kaupunkiseuduilla on liikenteen kasvusta johtuen henkilöauto- ja tavaraliikenteen sujuvuuden  arvioitu huononevan nykyisestä. Joukkoliikenteen, kävelyn sekä pyöräilyn olosuhteiden arvioidaan hieman paranevan. Kaupunkiseuduilla eri toimijoiden  yhteistyöllä on ratkaiseva merkitys, tienpidon toimenpiteillä yksin ei liikkumisen ongelmia voida ratkaista  – suuremmallakaan rahoitustasolla.

Jos lähtökohdat muuttuvat 

Maltilliset muutokset liikenteen  kehityksessä  tai tienpidon rahoitustasossa on mahdollista ottaa huomioon ilman linjausten perusteellista  uudelleenarviointia. Sen sijaan rajut muutokset esim.  tienpidon rahoituksessa,  liikenteen kysynnässä tai  maamme liikennepolitiikassa pakottaisivat uudistamaan linjaukset perusteellisesti. 

Tielaitoksen organisaation uudistaminen ei vaikuta tienpidon linjauksiin. 

LISÄTIETOJA	Johtaja Aulis Nironen puh. 0204 44 2042
Apulaisjohtaja Eeva Linkama puh. 0204 44 2046
Diplomi-insinööri Juha Sammallahti puh. 0204 44 2092